P. Hrušovský, podpredseda NR SR: (2002-04-04):
Otváram rozpravu o tomto bode programu. Pýtam sa pánov poslancov, či sa hlási do rozpravy niekto ústne, keďže som nedostal žiadne písomné prihlášky. Konštatujem, že nie je to tak, preto vyhlasujem rozpravu o tomto bode programu za skončenú. Odporúčam prerušiť rokovanie o tomto bode programu. Ďakujem pánovi navrhovateľovi Kužmovi a pánovi spravodajcovi Slafkovskému. Pristúpime k prerokúvaniu ďalšieho bodu programu, ktorým je návrh poslanca Národnej rady Slovenskej republiky Mariana Mesiarika na vydanie zákona, ktorým sa dopĺňa zákon Národnej rady Slovenskej republiky č. 182/1993 Z. z. o vlastníctve bytov a nebytových priestorov v znení neskorších predpisov . Prosím pána poslanca Mesiarika, aby predmetný návrh zákona uviedol a odôvodnil. M. Mesiarik, poslanec: Ďakujem za slovo. Vážený pán podpredseda, vážené poslankyne, poslanci, dovoľte, aby som stručne uviedol návrh zákona, ktorým sa dopĺňa zákon č. 182/1993 Z. z. o vlastníctve bytov a nebytových priestorov v znení neskorších predpisov. Chcel by som len pripomenúť, že podobný návrh som predkladal zhruba pred dvomi mesiacmi, avšak na základe stanovísk Legislatívnej rady vlády, vlády Slovenskej republiky som ho zobral späť a tento predkladám upravený podľa pripomienok Legislatívnej rady vlády, samotnej vlády a aj ministerstva financií. Podstatou tejto zmeny je, že postupom času pri zmenách tohto zákona sa objavila a existuje ešte jedna skupina nájomníkov, ktorí majú nájomné byty zo združených prostriedkov právnických osôb bývalých spoločenských organizácií, ktoré prešli určitou transformáciou. Návrh, ktorý predkladám by ošetril byty bývalého Revolučného odborového hnutia, do vlastníctva ktorých po roku 1989 vstúpili Majetková a správna únia, jednotlivé odborové zväzy a následne Jednotný majetkový fond odborových organizácií v Slovenskej republike. Chcel by som len vás informovať a zdôrazniť, že tieto byty boli postavené tak, ako aj tie, ktoré už spadajú pod tento zákon, zo združených prostriedkov štátu a tejto spoločenskej organizácie. Okrem toho ide o pomerne starý bytový fond. A obávame sa, že neumožnením tieto byty previesť do vlastníctva nájomníkov v zmysle zákona č. 182/1993 Z. z. mohlo by dôjsť jednak k chátraniu týchto bytov, ale, čo je horšie, mohlo by dôjsť, a sú náznaky, k rôznym špekulatívnym prístupom tejto odborovej účelovej organizácie, kde by neoprávnene mohla získať neoprávnený zisk. Chcem zdôrazniť, aby ste si povšimli, vážené poslankyne, poslanci, že týmto zákonom taxatívne nenariaďujeme po odporúčaní Legislatívnej rady vlády, že musí takýto vlastník, teda Jednotný majetkový fond odborových organizácií previesť byty podľa tohto zákona, ale navrhujeme, že pokiaľ sa tento vlastník rozhodne tieto byty previesť, môže ich previesť podľa tohto zákona. Viete, že ide tam o problém § 17 tohto zákona. Pokiaľ by tento návrh bol schválený, nájomníci by mohli tieto byty mať prevedené za regulovanú cenu, tak ako sme prevádzali komunálne byty a byty ďalšie, nie za cenu trhovú. Ešte raz podotýkam, je to na základe dobrovoľnosti, či sa Jednotný majetkový fond odborových organizácií rozhodne tieto byty previesť podľa tohto zákona. Ministerstvo financií vyjadrilo s návrhom súhlas. Nemám iných negatívnych stanovísk. Prosím, aby ste posúdili tento návrh a podporili jeho schválenie do druhého čítania. Ďakujem pekne.